Na podlagi četrtega odstavka 13. člena Zakona o letalstvu (Uradni list RS, št. [81/10](http://www.uradni-list.si/1/objava.jsp?sop=2010-01-4332) – uradno prečiščeno besedilo, [46/16](http://www.uradni-list.si/1/objava.jsp?sop=2016-01-1998) in [47/19](http://www.uradni-list.si/1/objava.jsp?sop=2019-01-2289)) minister za infrastrukturo, v soglasju z ministrom za zunanje zadeve in ministrom za obrambo izdaja

**Pravilnik o postopkih in načinu izdajanja dovoljenj za lete tujih državnih zrakoplovov**

1. **člen**

**(vsebina in področje uporabe pravilnika)**

(1) Ta pravilnik določa pravila, postopke in način izdajanja diplomatskih dovoljenj za letenje tujih državnih zrakoplovov v zračnem prostoru Republike Slovenije (v nadaljevanju: diplomatsko dovoljenje).

(2) Za namen tega pravilnika kot tuji državni zrakoplov šteje tudi zrakoplov, ki z letom izvaja dejavnosti ali storitve mednarodne organizacije in zrakoplov civilnega operatorja zrakoplova, ki je najet s strani državnega organa tuje države ali meddržavne organizacije in z letom izvaja tovrstne dejavnosti ali storitve.

(3) Pristojni organ za sprejem in obravnavo vlog je ministrstvo, pristojno za zunanje zadeve (v nadaljevanju: ministrstvo).

1. **člen**

**(vrste diplomatskega dovoljenja)**

Diplomatsko dovoljenje je:

* enkratno, ki se izda za vsak posamezen let ali, glede na namen, serijo letov,
* letno, ki se izda za koledarsko leto, ali
* trajno.

1. **člen**

**(vloga za izdajo diplomatskega dovoljenja)**

(1) Tuja država oziroma mednarodna ali meddržavna organizacija iz drugega odstavka 1. člena tega pravilnika posreduje vlogo za izdajo diplomatskega dovoljenja (v nadaljevanju: vloga) ministrstvu. Vloga se praviloma posreduje za pridobitev:

* + enkratnega diplomatskega dovoljenja najmanj pet delovnih dni pred načrtovanim letom;
  + letnega in trajnega diplomatskega dovoljenja najmanj 45 dni pred želenim pričetkom veljavnosti tega dovoljenja.

(2) Vloga se posreduje v elektronski obliki na obrazcu, ki ga na svoji spletni strani objavi ministrstvo.

(3) V vlogi za izdajo enkratnega diplomatskega dovoljenja za letenje tujih državnih zrakoplovov vlagatelj navede najmanj informacijo o:

1. številu in tipu zrakoplovov;
2. številu oseb na krovu (potniki in posadka);
3. namenu leta;
4. operatorju;
5. poti letenja in predvidenem času letenja v zračnem prostoru;
6. prevozu nevarnega blaga, vojaškega orožja, streliva, eksplozivnih predmetov in opreme ter oboroženih pripadnikov tujih oboroženih sil;
7. oborožitvi, izvidniški opremi in opremi za elektronsko bojevanje;
8. prevozu pomembnih oseb;
9. prevozu izgnanih ali izročenih oseb in druge relevantne informacije.
10. druge podatke in dokumente, vezane na zrakoplov ali konkretno operacijo, za katere ministrstvo oceni, da so potrebni za izdajo dovoljenja.

(4) V vlogi za izdajo letnega ali trajnega diplomatskega dovoljenja vlagatelj navede najmanj informacijo o tipih, operatorju kateregakoli zrakoplova in namenu, za katerega bodo zrakoplovi uporabljeni.

1. **člen**

**(izdaja diplomatskega dovoljenja)**

(1) Ministrstvo prejeto vlogo posreduje v mnenje ministrstvu, pristojnemu za obrambo, ki soglasje oziroma negativno mnenje k izdaji enkratnega diplomatskega dovoljenja poda najkasneje drugi delovni dan po prejemu, soglasje oziroma negativno mnenje k izdaji letnega ali trajnega diplomatskega dovoljenja pa najkasneje deseti delovni dan po prejemu.

(2) Ministrstvo v primeru negativnega mnenja ministrstva, pristojnega za obrambo, zavrne izdajo diplomatskega dovoljenja. O zavrnitvi izdaje diplomatskega dovoljenja obvesti vložnika po diplomatski poti.

(3) O izdanem diplomatskem dovoljenju ministrstvo, poleg vložnika, hkrati obvesti agencijo, pristojno za civilno letalstvo (v nadaljevanju: agencija), ministrstvo, pristojno za obrambo, in izvajalca storitev upravljanja zračnega prometa ter izvajanja navigacijskih služb zračnega prometa (v nadaljevanju: izvajalec storitev ATM/ANS).

(4) Ministrstvo ob izdaji letnega ali trajnega diplomatskega dovoljenja imetnika diplomatskega dovoljenja seznani z obveznostjo in načinom posredovanja predhodnega obvestila o načrtovanih letih. Predhodno obvestilo vsebuje informacije o načrtovanem letu ter odhodnem in namembnem letališču ter informacije iz tretjega odstavka prejšnjega člena. Predhodno obvestilo imetniki diplomatskega dovoljenja posredujejo ministrstvu, pristojnemu za obrambo, najkasneje tri delovne dneve pred dnem načrtovanega leta na obrazcu, ki ga na svoji spletni strani objavi ministrstvo.

(5) Ministrstvo, pristojno za obrambo, o odobrenem načrtovanem letu na podlagi predhodnega obvestila, poleg vložnika, obvesti agencijo in izvajalca storitev ATM/ANS.

1. **člen**

**(veljavnost in preklic diplomatskih dovoljenj)**

(1) Enkratno diplomatsko dovoljenje velja na koledarski dan ali dneve, za katere je bilo izdano, razen če je v diplomatskem dovoljenju določeno drugače.

(2) Letno diplomatsko dovoljenje velja v koledarskem letu, za katerega je bilo izdano, oziroma delu tega koledarskega leta.

(3) Dovoljenje za let, izdano po tem pravilniku, ne pomeni dovoljenja, soglasja oziroma obvestila po drugih predpisih.

(4) Ministrstvo o preklicu obvesti konzularno predstavništvo države, ki ji je bilo diplomatsko dovoljenje preklicano.

**PREHODNA IN KONČNI DOLOČBI**

1. **člen**

Postopki, začeti pred uveljavitvijo tega pravilnika, se končajo po dosedanjih predpisih.

1. **člen**

**(prenehanje veljavnosti)**

Z dnem uveljavitve tega pravilnika se preneha uporabljati Pravilnik o načinu izdajanja dovoljenj za lete zrakoplovov (Uradni list RS, št. [58/92](http://www.uradni-list.si/1/objava.jsp?sop=1992-01-2659), [12/01](http://www.uradni-list.si/1/objava.jsp?sop=2001-01-0854) in [18/01](http://www.uradni-list.si/1/objava.jsp?sop=2001-01-1062) – ZLet).

1. **člen**

**(začetek veljavnosti)**

Ta pravilnik začne veljati petnajsti dan po objavi v Uradnem listu Republike Slovenije.

Št. 007-746/2021/

Ljubljana, dne

EVA 2021-2430-0150

Jernej Vrtovec

minister za infrastrukturo

Soglašam!

dr. Anže Logar

minister za zunanje zadeve

Soglašam!

mag. Matej Tonin

minister za obrambo